text: Efterslukningen vil vare hele onsdag
  02 oktober 2019 kl. 04.26
  Onsdag morgen er mandskab fra Trekantområdets Brandvæsen stadig i gang på brandstedet i Børkop efter den voldsomme brand i fire lagerhaller.
  Hele natten har slukningsarbejdet været i gang på Thorsmindevej i Børkop. Det oplyser Sydøstjyllands Politi tidlig onsdag morgen.
  - Jeg har netop fået en melding om, at efterslukningen vil vare hele onsdag, siger vagtchef Jørn Bystrup til TV SYD.
  72 brandfolk kæmpede tirsdag eftermiddag og aften med at slukke den voldsomme brand, hvor en stor sort røgsøjle kunne ses blandt andet i Haderslev, der ligger mere end 46 kilometer væk.
  En gunstig vindretning var med til, at beboerne i Børkop ikke har været generet af den kraftige rødudvikling.
  Branden opstod i firmaet Schous fire store lagerhaller. Først ved 19-tiden tirsdag aften havde brandfolkene kontrol over branden, som altså har ulmet videre hele natten til onsdag.
  Når efterslukningen er overstået, og brandstedet er kølet ned, skal politiets teknikere i gang med at klarlægge brandårsagen.
  
  